SKRIFTLIG FORESPØRGSEL E-3549/01

af Bart Staes (Verts/ALE) til Kommissionen

(7. januar 2002)

Om: Den fælles udenrigs- og sikkerhedspolitik og det sydlige Serbien

I slutningen af 2000 øgedes spændingerne mellem albanere og slaver i og omkring byerne Bujanovc, Medvegja og Presheva, hvilket resulterede i etniske udrensninger og en massiv flygtningevandring. Takket være det internationale samfunds indsats var det muligt at hindre en optrapning af konflikten gennem en forhandlet aftale.

I forbindelse med mit seneste arbejdsbesøg i Kosovo og Makedonien i slutningen af november førte jeg samtaler med en stor delegation albanere fra det sydlige Serbien, som klagede over, at den hjælp, der var blevet lovet til genopbygningen i denne region, var udeblevet.

Kommissionen bedes besvare følgende spørgsmål:

1. Hvor stor en humanitær bistand er der blevet tildelt Serbien via ECHO i de seneste år?

2. Hvor stor en del af denne bistand var bestemt til de tre albanske byer Bujanovc, Medvegja og Presheva?

3. Kan Kommissionen give en oversigt over, hvorledes ngo'erne, som Kommissionen medfinansierer, er repræsenteret i de ovennævnte byer, og hvilke aktiviteter de har gennemført?

4. Hvilke aktiviteter har Det Europæiske Genopbygningsagentur gennemført i regionen?

Svar afgivet på Kommissionens vegne af Poul Nielson

(28. februar 2002)

Fællesskabet har bevilget humanitær bistand til hele Forbundsrepublikken Jugoslavien på i alt 428 685 000 EUR siden 1991. Indledningsvis var denne bistand ikke specifikt fordelt på Forbundsrepublikken Jugoslaviens forskellige dele, så det er ikke muligt at udskille, hvilke beløb Republikken Serbien specielt fik tildelt. Men i 2001 var bistandsbeløbet til Republikken Serbien 47,8 mio. EUR.

De aktioner, som ECHO (Kontoret for Humanitær Bistand) gennemfører i Presevo-dalen (Presevo, Bujanovac, Medvedja), indgår i et landsdækkende program, der er rettet mod flygtninge, interne fordrevne personer og andre udsatte befolkningsgrupper. I denne forbindelse skal det påpeges, at Bujanovac, Medvedja og Presevo ikke specielt er udvalgt med henblik på bistand. Støtteberettigelse baseres som i alle andre henseender på en behovsvurdering.

ECHO's landsdækkende program har en bredt anlagt tilgang til levering af bistand og benytter et net af partnerorganisationer. Basisbehovene dækkes på følgende områder: husly, sundhed, social og psykosocial hjælp, opvarmning, fødevarer, repatriering og retshjælp til flygtninge fra Kroatien og Bosnien-Hercegovina.

Det ærede medlem og Europa-Parlamentets sekretariat vil direkte få tilsendt en liste over ECHO's partnere og de projekter, der blev gennemført i 2001 i Presevo, Bujanovac and Medvedja.

Der er også leveret en omfattende ikke-humanitær bistand fra EF til det sydlige Serbien inden for rammerne af CARDS-programmet, som gennemføres af Det Europæiske Agentur for Genopbygning. En del af denne CARDS-bistand der beskrives mere indgående i vedlagte bilag er specifikt rettet mod de politiske aspekter. Men EF-bistanden til specielt denne region skal også ses i en bredere sammenhæng af EF-bistanden til hele Republikken Serbien og Forbundsrepublikken Jugoslavien som helhed. Siden de demokratiske forandringer i oktober 2000 er der til Forbundsrepublikken Jugoslavien som helhed blevet leveret 1,18 mia. EUR i EF-bistand til genopbygning og i form af økonomisk og teknisk bistand.